Tiny Tim

Herbert Khaury (født 12. april 1932, død 30. november 1996), kjent under sitt artistnavn Tiny Tim, var en amerikansk musikkartist og ukulele-spiller. Khaury var kjent for sin svært karakteristiske falsett-stemme og ble derfor ofte betraktet som en musikalsk komiker. Til tross for dette hadde han vid kunnskap om amerikansk musikk. Khaury hadde ikke noe offisielt mellomnavn, men benyttet ofte «Buckingham». Herbert Khaury var sønn av en far fra Libanon og en polsk, jødisk mor. Selv var han en konservativ kristen.

Biografi

Barndom og tidlig karriere 
Herbert Khaury underholdt som gateartist nær Harvard University i 1960-årene. Han flyttet senere til New York City der han samlet seg en liten gruppe tilhengere. På denne tiden dukket Khaury opp i filmene Normal Love og You Are What You Eat.

I sistnevnte sang han duett med Eleanor Barooshian, medlem i bandet The Cake. Opptredenen i denne filmen ledet også til at Herbert Khaury dukket opp på TV-skjermen i programmet Rowan & Martin's Laugh-In. Khaury moret publikum med sin underlige framtoning og særegne stemme, og han opptrådte flere ganger på det samme TV-programmet. På dette tidspunktet lyktes det Herbert Khaury å få en platekontrakt med Reprise Records. 

Herbert Khaury ga ut sitt første album, God Bless Tiny Tim, i 1968. Dette albumet inneholdt flere kjente amerikanske sanger, blant annet «I Got You Babe» og «Tiptoe Through the Tulips», og Khaury sang både i falsett og dypere stemmeleier. Ved en anledning i 1968 spilte Herbert Khaury sammen med The Beatles, hvor han sang «Nowhere Man». George Harrison roste Herbert Khaury for hans musikk, og var også selv interessert i bruken av ukulele. Herbert Khaury ga ut et album til i 1968, Tiny Tim's Second Album og enda et året etter, For All My Little Friends.

Herbert Khaury giftet seg foran kamera i et TV-program med Victoria Mae Budinger («Miss Vicki»), 17. desember 1969. Deres første barn døde tidlig, men de fikk senere datteren Tulip Victoria. Ryktene svirret om et ulykkelig ekteskap mellom Khaury og Miss Vicki, og de levde etter sigende for det meste hver for seg. Etter åtte år tok de ut skilsmisse. Herbert Khaury spilte på Isle of Wight Festival 1970 i august 1970. 600 000 publikummere så ham synge en blanding av rock og engelske folkesanger. Opptredenen ble en kjempesuksess, spesielt blant hippiene.

Senere karriere 
På starten av 1970-tallet begynte Herbert Khaurys popularitet å avta. Hans fjernsynsopptredener ble færre og publikum sviktet. Til tross for dette spilte Khaury fortsatt foran store folkemengder rundt omkring i USA. Khaury spilte en psykotisk, ukulele-spillende klovn i skrekkfilmen Blood Harvest fra 1987. Interessen for Khaury som artist steg på 1990-tallet, og han spilte blant annet inn en musikkvideo sammen med et punk-rock-band fra New York.

Den siste tiden 
Herbert Khaury var med i humoristiske reklamer og på halloween-arrangementer mot slutten av sitt liv. I september 1996 fikk han et hjerteinfarkt under en opptreden på en ukulele-festival i Massachusetts, og døde senere på sykehus. I ettertid har det blitt klart at Herbert Khaury hadde blitt anbefalt å legge karrieren på hyllen av sin lege, men at han likevel fortsatte å opptre.
Herbert Khaury ble begravd i Minneapolis.

I populærkultur 
 Herbert Khaurys sang «Living in the Sunlight, Loving in the Moonlight» ble brukt i den første episoden av barneserien SpongeBob SquarePants.
 Herberty Khaury dukket opp i en wrestling-kamp i 1993, der han bevisst fornærmet wrestlingutøveren Jerry «The King» Lawler, som svarte med å knuse ukulelen hans. 
 Bandet Poison Idea ga ut et album med et bilde av Herbert Khaury som hadde en pistol rettet mot pannen, på coveret. Herbert Khaury forsøkte å saksøke bandet, men ga opp da han fant ut at de ikke hadde noen penger.
 Regissøren Jeff Feuerzeig arbeider med en Hollywood-film basert på Herbert Khaurys liv og karriere.

Bøker 
 Tiny Tim, en biografi skrevet av Harry Stein, ble utgitt i 1976 av Playboy Press.

Diskografi

Album 
 God Bless Tiny Tim (Reprise Records, 1968)
 Tiny Tim's 2nd Album (Reprise Records, 1968)
 For All My Little Friends (Reprise Records, 1969)
 Live in Chicago (Med the New Duncan Imperials)
 Tiny Tim Live at the Royal Albert Hall (Rhino Handmade, 2000, spilt inn i 1968)
 Tiny Tim Rock (Regular Records, 1993)
 Tiny Tim's Christmas Album (Rounder Records, 1994)
 Girl (with Brave Combo) (Rounder Records, 1996)

Referanser

Eksterne lenker 
 
 
 
 Tiny Tim: Tiptoe Through the Tulips
 Minneside for Herbert Khaury
 En hyllest til Herberty Khaury fra en fan
 Tiny Tim med Bob Dylan and The Band
 God Bless Tiny Tim! 2006-utgave
 Herbert Khaurys gravsted
 Komplett diskografi for Herbert Khaury

Sangere fra USA
Personer fra New York City